Llíria homenatja les seues figures esportives i equips històrics
30 de juny de 2025

La Gala de l'Esport de Llíria va servir per a posar el punt final a la setmana esportiva que s'ha celebrat a la localitat del 21 al 28 de juny amb més de 20 activitats per a totes les edats.

En l'acte, que va comptar amb la presència de l'alcalde Joanma Miguel i l'edil d'Esports Nico Marco, es va donar a conéixer el Mur de Llegendes de l'esport edetà, que s'ha situat en el Pavelló Pla de l’Arc. Este espai permanent arreplega figures i equips històrics del municipi que han destacat per la seua trajectòria o per ser pioners en la implantació d'una modalitat esportiva en la localitat.

En ell apareixen Daniel Badenas (ciclisme), Fernando Montero (natació), Héctor Faubel (motociclisme), Ximo Gómez (billar), Ignacio Llácer (futbol), Ángel Cotanda (natació), les pioneres de la gimnàstica rítmica, Lorenzo Lozano (tenis), els dos equips de l'ascens a 2a B (futbol), Pepe García (karate), Manolo Miguel (bàsquet), Ana Tomás (bàsquet), Paco Cotanda (handbol), Vicente Navarro (futbol), la generació daurada de l'handbol, Francisco Gorrea (pilota valenciana), Juan Torrijo (futbol), els pioners del ciclisme, Nacho Rodilla (bàsquet), l'equip de l'exili de futbol, l'equip de l'ascens a l'ACB (bàsquet), Carlos Carbonell (futbol), Isma Cantó (bàsquet), Mónica Merenciano (judo adaptat), Josep Alcácer (futbol), José Puchol (pilota valenciana), l'equip de nacional d'handbol, Juan Bautista Alcocer (atletisme), la generació daurada del bàsquet, els pioners de la natació, Sime Galduf (futbol), Vicente Aguilar (futbol adaptat), els pioners de l'handbol, Maribel Aisa (atletisme), els pioners del bàsquet, Alejandro Rosalén (futbol), Miguel Asensi (karate) i Pedro Gil (patinatge).

A més, en la gala es va entregar un reconeixement als 32 clubs amb els quals actualment compta Llíria. I es va fer lliurament dels trofeus de les diferents competicions de la setmana esportiva.

El regidor Nico Marco ha assenyalat que en esta edició “hem volgut unir present i passat, per a reconéixer, d'una banda, el treball de les entitats per al foment de la pràctica esportiva, i per un altra recordar als grans noms de l'esport de Llíria, precursors i referents per a la gran oferta i diversitat esportiva amb la qual comptem hui dia”.